1955-56ની સાલ. હું લોકભારતીના લોકસેવા મહાવિદ્યાલયના પહેલા વર્ષમાં અભ્યાસ કરું. શ્રી અમૃતભાઈ ભટ્ટ મુખ્ય કોઠાર સંભાળે. મોટું રસોડું અને નાનો કોઠાર મુ. શ્રી યશવંતરાય ત્રિવેદીની મદદમાં અમે સંભાળતા. નાના કોઠારમાંથી છૂટક ઘી, તેલ, ગોળ, લોટ, કઠોળ વગેરે કાર્યકર્તાઓને તથા રસોડાંને આપવામાં આવતાં હતાં. કોઠારમાંથી વસ્તુઓ આપવાના દિવસો, સમય નક્કી કરેલા હતાં. એ જ સમયે કાર્યકર્તાઓને ચીજવસ્તુઓ આપવામાં આવતી હતી. એવા એક દિવસે હું નાના કોઠારનાં બારણાં બંધ કરી હિસાબકિતાબ, સ્ટૉકનું મેળવણું કરતો હતો ત્યાં કુ. મંજુબહેન નાનાભાઈ ભટ્ટે બારણું ખખડાવ્યું. કહે : ‘ચણાનો લોટ આપો.’